Jens Eian

Jens Paasche Antonsen Eian (født 22. oktober 1890 i Roan, død 9. november 1959 på Ørland) var en norsk sorenskriver og politiker (H).

Han var sønn av Anton Edvard Hansen Eian og Anna Otelie Lyng Paasche på Hongsand i Roan. Han hadde syv søsken, hvorav tre utvandret til Amerika. Faren, broren og brorsønnen var lensmenn i Bjørnør; broren Alf Eian var også varaordfører i Roan. Morfaren Jens Peter Wang Paasche drev handel og fiskebåtrederi på Kiran i Roan. Jens Eian giftet seg i 1929 med Anna Moberg fra Inderøy.

Etter studentereksamen i 1915 og juridisk embedseksamen i 1923 var Eian dommerfullmektig ved Kristiansund byfogdembede 1924–1925 og sakførerfullmektig i Kristiansund 1925–1928. Han var fullmektig ved Nord-Trøndelag fylkesmannsembede i Steinkjer 1928–1939 og konstituert fylkesmann i Håkon Fives statsrådsperiode 1933–1935. Eian var sorenskriver ved Fosen sorenskriverembede på Ørland 1939–1947, sorenskriver ved Strinda og Selbu sorenskriverembede i Trondheim 1947–1952 og tilbake som sorenskriver ved Fosen sorenskriverembede fra 1952. Han døde i embedet i 1959. Han bodde på Opphaug på Ørland.

Ved siden av sitt juridiske virke var Eian politisk aktiv for Høyre. Han var sekretær i Nord-Trøndelag fylkesskattestyre 1929–1935, formann i Egge kommunale administrasjonsstyre 1936–1938, medlem av Steinkjer bystyre 1938–1939, formann i Nord-Trøndelag Høyres arbeidsutvalg 1938–1940 og medlem av Høyres representantskap 1938–1940. Ved stortingsvalget i 1945 var han Høyres 2. kandidat, etter Sverre Klingenberg, i Sør-Trøndelags landdistrikter.

Referanser 

Fylkesmenn i Nord-Trøndelag
Sorenskrivere
Lokalpolitikere i Steinkjer
Høyre-politikere i Nord-Trøndelag
Høyre-politikere i Sør-Trøndelag
Alumni fra Universitetet i Oslo
Personer fra Roan kommune